來燕堂與趙叔平王禹玉王原叔韓子華聯句
作者：歐陽修
朝代：宋

paragraphs: 賢侯謝郡歸，從游樂吾黨。
林泉富餘地，卜筑疏陳莽。
是時春正中，來燕音下上。
若賀大厦成，喜留眾賓賞。
得名因談笑，揮墨粲題榜。
所夸賢豪盛，豈止池謝廣。
人心樂且閑，鳥意頡而頏。
吟罇敞花軒，酬枕酣風幌。
輕雲薄藻棟，初日麗珠網。
紅袂生暗香，清絃泛餘響。
林深隱飛蓋，岸曲遲去槳。
波光欄檻明，竹飛衣巾爽。
虛容凉樾入，景與文漣蕩。
晨飚轉綠蕙，夕雨滋膏壤。
嘉辰嘉盍朋，命駕期屢往。
觴詠陶淑真，世俗豈吾倣。
得以爲勝游，蕭然散煩想。
公子固好士，世德復可象。
今此大基構，不圖專奉養。
美哉風流存，來葉足師仰。